NYE RETNINGSLINJER: Nils Johan Semb (til høyre) presenterer til høsten nye retningslinjer for hvordan norsk landslagssfotball skal spilles. Her er han sammen med landslagssjef Per-Mathias Høgmo i Portugal sist uke. Foto: Terje Pedersen NTB scanpix

Semb-utvalg kommer med spillestilsdokument til høsten: Fotballforbundet snur og «tillater» 4-3-3

BRUSSEL (VG) NFF har etter Per-Mathias Høgmos inntreden predikert at alle representasjonslag – fra landslaget ned til kretslag – skal spille i 4-4-2 eller 4-4-1-1-formasjon. Men nå åpnes slusene. Også for landslagets nye 4-3-3.

4. juni 2016

Artikkelen er over fire år gammel

– Det kan hende at vi i en bitte liten periode har vært rigide, men fra nå av blir det fleksibilitet ut fra hvilke spillere vi har tilgjengelig, lover Nils Johan Semb. Toppfotballsjefen har de siste åtte månedene har ledet et utvalg som har laget et såkalt «spillestilsdokument» for Norges Fotballforbund.

Nye Sørloth: – Vil tilbake til RBK en dag

Han sier forandringen ikke kommer som et resultat av at et Rosenborg-inspirert landslag har lagt om til 4-3-3 og hadde suksess med det mot Island. Høgmo lover at Norge skal fortsette på samme måte mot Belgia i Brussel søndag kveld. Verdensstjernene skal angripes i både «bakrom og mellomrom».

– En svært utfordrende kamp mot et «Premier League-lag», mener han.

Høgmos formasjoner Per-Mathias Høgmo har startet 27 av sine 29 kamper som landslagssjef i 4-4-2 eller 4-4-1-1-formasjon. I to av kampene (Estland og Portugal) har Norge skiftet til 4-3-3 under veis. Mot England (2014) og mot Island (onsdag) startet Norge i 4-5-1 og 4-3-3. Vis mer

Men Høgmos tre første år har vært preget av 4-4-1-1, «innoverkanter» og en playmaker i den såkalte «10'er-rollen». Ifølge Nettavisens fotballekspert Joacim Jonsson erfaringer har denne formasjonen blitt fulgt rigid helt ned på kretslagsnivå i det NFF kaller sin «landslagsskole».

I sin blogg skrev Jonsson etter Island-suksessen:

«Sannheten er at dette er en enormt stor problemstilling for Høgmo og NFF. Troligvis det vanskeligste spørsmålet for han til nå under hans tid som landslagstrener. Norsk «landslagsskole» med Høgmo i spissen er bygd opp ut fra 4-4-2/4-4-1-1 formasjonen. Hele den røde tråden og spilleprinsippene fra G-15 landslaget til A-landslaget er tuftet ut fra den.».

Helland: Må bremses et par måneder til

– Jeg synes norske lag skal spille ut fra det mannskap man har. Det blir spennende å se hva fotballforbundet gjør. Men jeg vil hylle Høgmo for forandringen, sier Jonsson til VG.

Nils Johan Semb synes ikke det er vanskelig å skifte linje.

– Nei, det er ikke vanskelig. I spillestilsdokumentet er fokuset de overordnede prinsippene. For eksempel får du aldri se et norsk landslag med gammeldags sweeper. Vi skal alltid forsvare oss i sone. Hvis vi har to gode spisser er det naturlig å spille 4-4-2. I andre tilfeller kan 4-3-3 være det riktige. Formasjonen er ikke det viktigste her, men prinsippene vi spiller etter, forklarer han.

RBK-STILEN: Med Markus Henriksen som indreløper ligner landslaget plutselig mye mer på Rosenborg. Per-Mathias Høgmo trente for 10 år siden RBK med Henriksens far, Trond, som assistent. Foto: Cornelius Poppe NTB scanpix

Semb opplyser at det naturligvis har vært diskusjoner i NFF rundt landslagets formasjon. Høgmo har nå falt ned på et opplegg som ligner mer på klubbene Rosenborg, Odd og Strømsgodset. Og også 4-5-1-spillet til de gamle landslagene som kom til mesterskap i 1994, 1998 og 2000. Ledet av Egil Olsen og han selv.

Siem ferdig i NFF: – Riktig å ta endringen med en gang

Per-Mathias Høgmo forsvarer satsingen på den mer ballbesittende formasjonen gjennom EM-kvaliken, men minner om at Norge i 2014 spilte 4-5-1 mot England i 1-0-tapet på Wembley. Han skiftet også til 4-3-3 mot Estland i vår og gjentok formasjonsskiftet 20 minutter ut i Portugal-kampen sist søndag.

Nå hevder landslagssjefen at Norge har et annet utgangspunkt enn i EM-kvaliken.

– Vi har spilt etter de spillerne vi har hatt tilgjengelig.

Mot Island kjørte han inn Ole Selnæs inn som anker, Markus Henriksen som indreløper, Pål André Helland som kant og Jonas Svensson som høyreback. Plutselig angrep Norge med RBK-tyngde på Ullevaal.

Høgmo-feiringen: – Bør vel kanskje sensureres

– Jeg har sett det at i et litt lenger perspektiv nå så er det spillertyper som er i utvikling. Både på spiss og kantplass. Men også i andre roller. Det gjør at den formasjonen kan passe oss veldig godt. Det utløser veldig mye energi og gir den type fotball jeg er veldig tilhenger av, sier Høgmo entusiastisk.

Nils Johan Semb har vært eier av prosjektet i Norges Fotballforbund hvor mange har deltatt. U-19-trener Eirik Horneland har ledet mye av arbeidet som også har involvert U-landslagstrener Leif Gunnar Smerud, tidligere kvinnesjef Even Pellerud, fagsjef for spillerutvikling Håkon Grøttland og en hel rekke andre.

– Selve grunndokumentet er ferdig. Nå jobber vi gjennom Ullevaal Media Center med å utvikle det med bilder og eksempler. Planen er å presentere dette – og ta det i bruk – i løpet av høsten, sier Nils Johan Semb.

For Per-Mathias Høgmo kommer eksamen for 4-3-3 allerede på Ullevaal 4. september. Verdensmester Tyskland er motstander i VM-kvalikens åpningskamp.

Publisert: 04.06.16 kl. 14:46

Les også